ดอกเบี้ยยืน3%ยาวรีบหาช่องทางลงทุน
เชื่อดอกเบี้ยยืน 3% ไปอีกนาน ควรแสวงหาการลงทุนที่ให้ดอกสูง เงินเฟ้อไม่น่าห่วง บัวหลวงจ่าย 2.625%
22 มี.ค. 2555

เชื่อดอกเบี้ยยืน 3% ไปอีกนาน ควรแสวงหาการลงทุนที่ให้ดอกสูง เงินเฟ้อไม่น่าห่วง บัวหลวงจ่าย 2.625%
นายวิน อุดมรัชตวนิชย์ หัวหน้าเจ้าหน้าที่บริหารการลงทุน บริษัทหลักทรัพย์จัดการกองทุนรวม วรรณ (บลจ.วรรณ) เปิดเผยว่า บลจ.วรรณ ประเมินว่าทิศทางอัตราดอกเบี้ยนโยบายจะทรงตัวที่ 3% ไปอย่างน้อยจนถึงไตรมาส 3 หรือ 4 ของปีนี้ ซึ่งเป็นระดับที่ธนาคารแห่งประเทศไทย (ธปท.) มองว่าเหมาะสมต่อการสนับสนุนการฟื้นตัวของเศรษฐกิจหลังจากเหตุการณ์น้ำท่วม
ขณะที่อัตราเงินเฟ้อยังไม่น่ากังวล แม้ว่าน้ำมันราคาขึ้น แต่ราคาอาหารปรับลดลงช่วยลดแรงกดดันด้านเงินเฟ้อลง
ปัจจุบันอัตราดอกเบี้ยเงินฝากประจำ 3-6 เดือนของธนาคารพาณิชย์ใหญ่ 3 แห่งของไทย อยู่ที่ 1.93-2.41% 
นายทวีลาภ ฤทธาภิรมย์ กรรม การผู้ช่วยผู้จัดการใหญ่ ธนาคารกรุงเทพ เปิดเผยว่า ธนาคารขยายเวลาการรับฝากเงินฝากประจำพิเศษระยะ 4 เดือน ที่จ่ายดอกเบี้ยสูง 2.625% ออกไปอีก 1 เดือน โดยจะสิ้นสุดในวันที่ 23 เม.ย.นี้